Uiteet met ŉ uitsig en ikoniese dagstappe in die Tuinroete | Maroela Media
Dis amper weer herfsvakansie, die tyd van die jaar wanneer Suid-Afrikaners van heinde en ver na die Tuinroete stroom vir ŉ kort en kragtige breek. Dwarsdeur die jaar warrel die vier seisoene mos hier verby (soms is dit swemwarm met Paasfees, soms kaggelweer met Kersfees) en gevolglik is buitelugpret in die herfs heeltemal moontlik. Maar hoe gemaak as ŉ kouefront verby waai en jy steeds die natuurskoon van die Tuinroete wil geniet? Eet dan uit op ŉ plek met ŉ opperste uitsig! Ek lys twee restaurante wat mildelik geseën is met uitsigte en twee ikoniese dagstaproetes waarmee jy die omgewing kan indrink – iets vir elke weerstelsel.
Die romantiese boompaleis van Tsala Treetop Lodge
Iewers in die vakansie gaan jy dalk lus wees vir ŉ romantiese wegglipkans – maak dan dié luukse boomskuilte jou bestemming. Die argitektuur van Tsala is allerpragtig. Dit herinner aan ŉ antieke beskawing. Hoë plafonne en klipmure word afgerond met Afrika-barok dekor en die gebruik van rottang, geelkoper, klei, hout, katoen en fluweel dra by tot die aardse atmosfeer. Sak met ŉ cappuccino weg in die stoel op die stoep terwyl jy die wye uitsig oor kloof, woud en heuwel geniet. Kuier in die sitkamer met sy glasmure en kyk hoe ŉ knysnaloerie verbyvlieg. Geniet die stilte in die gesellige boekhoekie. Wanneer daar ŉ herfserigheid in die lug is, word die kaggel aangesteek. Bestuurder Karin Webber verstaan immers gasvryheid, sy weet hoe om mens welkom te laat voel.
Etenstyd by Tsala is ŉ reis in die kleine – die eksotiese geure en kleure voer jou weg na ŉ ander werklikheid – maar dis ook goed om te weet al die bestanddele word van plaaslike produsente in die omgewing verkry en so is daar byvoorbeeld ŉ Tuinroete-kaasbord op die spyskaart. Tsala se verste verskaffer van vars produkte is boere in George, skaars ŉ uur se ry ver.
Ek smul behoorlik aan die krakerige varkmagie, geglasuur met heuning en soja en bedien op ŉ slaai van radyse, ertjies, geroosterde neute en mosterdblare. Tussendeur teug ek aan ŉ glas Jordan Prospector Syrah – ŉ dieprooi wingerdwonder uit die Boland met ŉ aroma van bessies, fynbos en speserye. Die nagereg is ŉ voortreflike verrassing: romerige nougat parfait met naartjiemarmalade en amandelpralien. Uniek en uitstekend! Tsala Treetop Lodge is in Harkerville tussen Knysna en Plettenbergbaai. Bespreking is noodsaaklik. Skakel: 044 532 8228. Vonkpos: [email protected] of besoek die webwerf
Die ikoniese voetslaanroetes van Tsitsikamma Nasionale Park
Mens kan die klank van water hóór in die Strandloperwoord, “Tsitsikamma”: Plek van sprankelende water. Stormsrivier in die Oos-Kaap is die oudste marinepark in die land en die wegspringplek vir die wêreldberoemde Otter-wandelpad en Dolfynroete. Ek het jare gelede albei roetes gestap en dis werklik onvergeetlik. As jy egter nie die tyd of lus het vir ŉ multidagstap nie, lys ek twee van die mooiste dagstaproetes:
Die Watervalroete is die eerste 3 km van die Otter-wandelpad. Dit kronkel deur ŉ kuswoud, bo-oor ruwe rotse en spoelklippe tot by ŉ betowerende waterval met ŉ swempoel. Moet dit nie afjaag nie. Ruik die kusbossies, voel die seesproei in jou gesig, verkyk jou aan die blomme en aan die roesbruin korsmos op die rotse, loer in by die Khoisan-grot en swem by die waterval. Mens kry mos nie elke dag die kans om in ‘n regte, egte storiepoel te woel nie!
Die Watervalroete is 6 km van redelik tegniese terrein – nie juis geskik vir iemand met ŉ knievervanging nie, maar heeltemal doenbaar vir ŉ laerskoolkind. Beplan drie ure (1 ½ uur in elke rigting). Vat swemklere en genoeg drinkwater.
Die gewilde Monding-staproete begin by die sanderige baaitjie anderkant die restaurant en swenk deur ŉ pragtige inheemse woud tot by die monding van Stormsrivier. Jy stap tussen kalanders (geelhoute) wat ŉ eeu oud is – neem jou tyd om aan die skilferbas te voel, die bostaaibos en die melkhout se knoesterige stamme te streel.
By die monding steek jy die bekende hangbrug oor. As jy in die rivierkloof opkyk, sien jy dat die water koffiebruin is weens die tannien wat oplos wanneer die water deur die woudplante sypel. Aan die ander kant breek die branders in ysgroen skerwe teen die rotse.
Die Monding-staproete is ŉ maklike 2 km, meestal op ŉ plankpad. Beplan langer as ŉ uur daarvoor – jy gaan jou kamera wil kliek! As jy egter ná die hangbrug energiek voel, kan jy aanstap en die steilte uitklim tot op die fynbos-plato vir uitsigte oor branders, bos en berg.
Al die dagstaproetes is gratis – jy betaal slegs toegang by die ingangshek. Indien jy ŉ Wild Card het, is ingang natuurlik gratis. Jy kan ook by Stormsrivier snorkel en kajak. Besoek die webwerf of skakel: 042 281 1607.
Gesellige ete op die rotse by die see
Van al die gestappery sal jy dalk honger wees. Dis ŉ blink plan om die Tsitsikamma-avontuur af te sluit met ŉ ete by die see. Nader aan die see as Cattle Baron Seafood Grill and Bistro sal jy kwalik kry – dis rég op rotse! Nadat die vorige restaurant ŉ paar jaar gelede afgebrand het, is dié tydelike tentstruktuur opgerig en afhangend van die weer kan jy binne of buite sit. Besluit sommer voor die tyd om die ete nie af te rammel nie, maar die héle ervaring in te drink: die ongelooflike uitsig oor die see waar dolfyn boogspring en walvisse in die winter migreer; die koddige dik dassies wat tussen die rotse vir jou loer; die kormorante wat sondroog en die seemeeu wat bo-oor die restaurant skater.
Hoe lyk dit met ŉ koue bier of melkskommel, hamburger en tjips? As jy meer tyd op hande het, is ŉ treffer die vleisbord-vir-twee met smaaklike filet, soet varkribbetjie en geurige lamstjops. Cattle Baron is ook bekend vir hulle vlammende Chateaubriand-bieffilet. As jy verkies om seekos by die see te eet, probeer gerus die ruim porsie pangebraaide garnale of vra watter lynvis die dag uit die branders gekatrol is – die geelstert met suurlemoenbotter is sappig! En die restaurant se handtekeningdis? Malvapoeding-met-roomys! Cattle Baron Seafood Grill and Bisto is daagliks oop vanaf 07:00 tot 22:00. Dis rolstoelvriendelik. Die lang kuiertafels maak dit geskik vir gesellige kuiers met vriende en familie. Die restaurant is gewild onder besoekers, bespreek betyds ŉ tafel: 042 281 1190.
11 Jan 2020 – 28 Feb 2020
R7 075 p.p.s | R10, 605 single
Nee dankie, nie vir my nie